O familie din Caraș Severin caută și acum răspunsuri pentru moartea fulgerătoare a fiului lor. Au trecut doi ani de când Iasmin, tânărul sportiv de 24 de ani, a intrat în comă la 8 zile de la vaccinarea anti-Covid și nimic nu l-a mai putut aduce la viață. Familia lansează acuzații dure si cere dreptate.
Tragedia a avut loc pe un teren de fotbal din Reșița. După nici o jumătate de oră de distracție alături de prieteni, tânărul s-a prăbușit la pământ. Panicați, prietenii săi au sunat imediat la 112.
În urma manevrelor aplicate de medic, Iasmin și-a revenit pentru câteva secunde după care, a intrat din nou în starea de pierdere a conștiinței. În aproximativ 15 minute de la leșin – timp în care i s-au făcut profesional manevre de resuscitare – tânărul a ajuns cu ambulanța la UPU din cadrul Spitalului Județean de Urgență din Reșița unde a intrat direct pe mâna medicilor specialiști. Acolo și-a revenit din nou pentru câteva secunde, după care a intrat într-o stare de comă din care nu a mai ieșit niciodată.
Părinții tânărului sunt distruși de durere și caută și acum răspunsuri. Și mai tragic este că, nici până acum, părinților nu li s-a spus de ce fiul lor a murit.
Totul s-a întâmplat la 8 zile după ce băiatul s-a vaccinat anti-Covid cu serul produs de Jonson. Tânărul credea în vaccinare și era convins că face un lucru bun vaccinându-se, scrie www.infocs.ro.
Tânărul a petrecut aproape 6 luni în secțiile ATI și neurologie din Spitalele Județene din Reșița și Timișoara. Niciodată părinților nu li s-a spus un diagnostic exact. O cauză a bolii sau un pronostic. Părinții au cumpărat medicamente de mii de lei, au făcut tot ce li s-a cerut. Au cumpărat până și apa cu care i s-a făcut toaleta lui Iasmin – aceasta deoarece apa de la robinet conținea clor.
Părinții și familia sunt profund marcați și nu vor să accepte nici acum că Iasmin a murit. Ba mai mult, părinții spun că îi simt prezența în jurul lor. Casa este plină cu tablourile și fotografiile lui Iasmin și toată lumea este ferm convinsă că fiul și fratele lor a murit din cauza vaccinului care trebuia să îl protejeze. La aproximativ 30 de zile după acest vaccin, în stare de comă fiind, Iasmin s-a îmbolnăvit de covid în secția de reanimare din Spitalul Județean din Timișoara.